Dikwalo di bua ka dilo tse pedi fela tse di ka diragalelang batho fa ba swa—ba nna mo boemong jwa go sa nne teng ka nakwana fela kana jwa go swela ruri. Batho ba ba atlholwang e le ba ba sa tshwaneleng go tsosiwa ba latlhelwa mo “Gehena,” kana mo “bodibeng jwa molelo.” (Mathaio 5:22; Mareko 9:47, 48; Tshenolo 20:14) Bangwe ba batho bano e tla nna banyalani ba ntlha, e bong Adame le Efa, mooki e bong Judase Isekariota le bangwe ba Modimo a ba atlhotseng ka loso, ba ba tshwanang le batho ba motlha wa ga Noa le baagi ba Sodoma le Gomora. * Fa batho ba ba tla newang tshiamelo ya go tsosiwa ba swa, ba ya kwa lebitleng le le tlwaelegileng la batho le le bidiwang Sheole kana Hadese. Fa Baebele e bua ka batho bao, ya re: “Lewatle la ntsha baswi ba ba mo go lone, le loso le Hadese tsa ntsha baswi ba ba mo go tsone, mme ba atlholwa mongwe le mongwe go ya ka ditiro tsa bone.”—Tshenolo 20:13.